Tirsdag den 1. november klokken 8 åbner valgstederne over hele landet, folketingsvalget 2022 er officielt i gang, og 4.270.774 vælgere kan sætte deres kryds. Men hvis det går som til de seneste to folketingsvalg, så har cirka hver 12. vælger allerede sat sit kryds inden da - ved at brevstemme. Det viser tal fra Danmarks Statistik. Alle kan brevstemme Det kræver ikke nogen særlig begrundelse for at brevstemme, og du kan brevstemme i alle kommuner, uanset hvor du bor. Du skal blot medbringe legitimation i form af pas, kørekort eller sundhedskort. Og i modsætning til på valgdagen, så kan du faktisk også fortryde din stemme, og brevstemme igen. Så er det den sidst afgivne stemme, der tæller. Du kan dog ikke møde op på valgdagen, og stemme der også. Sidste frist om 24 timer Fredag klokken 16 lukker muligheden for at brevstemme, så hvis du ikke har mulighed for at møde op på dit valgsted den 1. november og sætte dit kryds, er det bare med at komme afsted inden for de næste 24 timer. Ved at klikke på den enkelte kommune herunder, kan du se, hvor det er muligt at brevstemme i de forskellige nordjyske kommuner.

Opsummering:
Der er under en uge til valget, men du har kunnet brevstemme siden den 11. oktober. Sidste dag for brevstemmer er fredag den 28. oktober.